Document ID: 32012R0176
Publication Date: 2012-03-01

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 176/2012
tal-1 ta’ Marzu 2012
li jemenda l-Annessi B, C u D mad-Direttiva tal-Kunsill 90/429/KEE dwar ir-rekwiżiti tas-saħħa tal-bhejjem għall-bruċellosi u l-marda ta’ Aujeszky
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 90/429/KEE tas-26 ta’ Ġunju 1990 li tistabbilixxi r-rekwiżiti tas-saħħa tal-bhejjem applikabbli għal kummerċ intra-Komunitarju u għall-importazzjonijiet ta’ semen ta’ bhejjem domestiċi tal-ispeċi tal-majjali (1), u b’mod partikolari l-Artiklu 17 tagħha,
Billi:
(1)
Id-Direttiva 90/429/KEE tistabbbilixxi l-kundizzjonijiet dwar is-saħħa tal-annimali li jirregolaw il-kummerċ ġewwa l-Unjoni u dwar l-importazzjonijiet ta’ semen ta’ annimali domestiċi tal-ispeċi porċina minn pajjiżi terzi.
(2)
Id-Direttiva 90/429/KEE tistipula li s-semen intenzjonat għall-kummerċ irid ikun inġabar minn annimali domestiċi tal-ispeċi porċina li l-istat ta’ saħħa tagħhom ikun konformi mal-Anness B ma’ dik id-Direttiva. Il-Kapitolu I tal-Anness B jistipula l-kundizzjonijiet li japplikaw għad-dħul tal-annimali fiċ-ċentri għall-ġbir tas-semen approvati. Il-Kapitolu II ta’dak l-Anness jistabbilixxi t-testijiet ta’ rutina obbligatorji għall-annimali li jinżammu f’ċentru approvat għall-ġbir tas-semen.
(3)
Barra minn hekk, id-Direttiva 90/429/KEE tistipula li s-semen intenzjonat għall-kummerċ irid ikun inġabar, ġie pproċessat, maħżun u ttrasportat skont l-Anness C ma’ dik id-Direttiva. Dak l-Anness jistipula l-kundizzjonijiet li għandhom jiġu ssodisfati mis-semen miġbur miċ-ċentri għall-ġbir tas-semen approvati għall-iskopijiet ta’ kummerċ ġewwa l-Unjoni. Il-punt 4 tal-Anness C mad-Direttiva 90/429/KEE jistipula li l-Istati Membri jistgħu jirrifjutaw id-dħul ta’ semen minn ċentri tal-ġbir fejn ċingjali mlaqqma kontra l-marda ta’ Aujeszky jitħallew jidħlu fit-territorju tagħhom, jew f’reġjun fit-teritorju tagħhom, meta dan kien rikonoxxut bħala ħieles mill-marda ta’ Aujeszky.
(4)
Fl-aħħar nett, l-Anness D mad-Direttiva 90/429/KEE jistabbilixxi mudell taċ-ċertifikat tas-saħħa tal-annimali għall-kummerċ ta’ dak il-prodott.
(5)
Id-Deċiżjoni tal-Kummissjoni 2008/185/KE tal-21 ta’ Frar 2008 dwar garanziji addizzjonali f’kummerċ intra-Komunitarju tal-majjal rigward il-marda ta’ Aujeszky, u kriterji sabiex jipprovdu informazzjoni dwar din il-marda (2) tistabbilixxi garanziji addizzjonali relatati mal-marda ta’ Aujeszky applikabbli għall-kummerċ tal-ħnieżer ġewwa l-Unjoni. Fl-interess tal-konsistenza tal-leġiżlazzjoni tal-Unjoni, ir-rekwiżiti tas-saħħa tal-annimali applikabbli għall-annimali maskili donaturi tal-ispeċi porċina u għas-semen tagħhom, stabbiliti fl-Anness B mad-Direttiva 90/429/KEE, għandhom ikunu konformi mad-Deċiżjoni 2008/185/KE.
(6)
Bl-istess mod, jekk tiddaħħal xi dispożizzjoni fil-punt 4 tal-Anness C mad-Direttiva 90/429/KEE li tobbliga lill-Istati Membri biex jinfurmaw lill-Istati Membri l-oħra u lill-Kummissjoni meta dawn jużaw id-dritt li jirrifjutaw is-semen tal-ispeċi porċina prodott f’ċentri għall-ġbir tas-semen li jżommu annimali tal-ispeċi porċina mlaqqma kontra l-marda ta’ Aujeszky.
(7)
Il-Kummissjoni talbet lill-Awtorità Ewropea dwar is-Sigurtà fl-Ikel (EFSA) biex tevalwa kemm huwa addattat it-test tal-antiġeni tal-Brucella newtralizzat (it-test rose Bengal) li attwalment huwa l-uniku test awtorizzat għad-dijanjosi tal-bruċellosi fl-Anness B mad-Direttiva 90/429/KEE u biex tagħti opinjoni xjentifika dwar kemm huma addattati t-testijiet dijanjostiċi l-oħra disponibbli għall-inklużjoni f’dak l-Anness.
(8)
Fil-5 ta’ Ġunju 2009, l-EFSA adottat Opinjoni Xjentifika tal-Bord dwar is-Saħħa u l-Benesseri tal-Annimali (AHAW) fuq talba mill-Kummissjoni dwar il-bruċellosi porċina (Brucella suis) (3). L-EFSA kkonkludiet li test ta’ immunoassorbiment enzimatiku kompetittiv (cELISA) u test ta’ immunoassorbiment enzimatiku indirett (iELISA) għas-sejba ta’ antikorpi kontra l-infezzjoni tal-Brucella suis jistgħu jiġu kkunsidrati għall-iskop tal-ittestjar tal-annimali donaturi tal-ispeċi porċina għad-dħul fiċ-ċentri għall-ġbir tas-semen u għat-testijiet ta’ rutina obbligatorji matul iż-żjara jew mal-ħruġ minn dawn iċ-ċentri. Għaldaqstant, dawn it-testijiet għandhom ikunu inklużi fl-Anness B mad-Direttiva 90/429/KEE flimkien mat-test tal-antiġeni tal-Brucella newtralizzat attwali (it-test rose Bengal).
(9)
Barra minn hekk, il-protokoll stipulat fil-Kapitolu I tal-Anness B mad-Direttiva 90/429/KEE jeħtieġ li jiġi rivedut sabiex ikun eskluż jew ikkonfermat kull suspett ta’ bruċellożi mad-dħul tal-annimali fiċ-ċentri għall-ġbir tas-semen u sabiex il-Kapitolu II ta’ dak l-Anness jistipula li l-istabbilliment mill-ġdid tal-istat tas-saħħa ta’ ċentru għall-ġbir tas-semen għandu jitwettaq taħt ir-responsabbiltà tal-awtorità kompetenti tal-Istat Membru.
(10)
Jeħtieġ ukoll li l-mudell taċ-ċertifikat tas-saħħa jiġi addattat għall-kummerċ ġewwa l-Unjoni ta’ semen ta’ annimali domestiċi tal-ispeċi porċina kif stipulat fl-Anness D mad-Direttiva 90/429/KEE permezz tal-emendi fl-Annessi B u C. Il-mudell taċ-ċertifikat tas-saħħa tal-annimali għandu jiġi ppreżentat ukoll skont il-format standardizzat taċ-ċertifikati veterinarji kif stipulat fir-Regolament tal-Kummissjoni (KE) Nru 599/2004 tat-30 ta’ Marzu 2004 li jikkonċerna l-adozzjoni ta’ mudell armonizzat ta’ ċertifikat u rapport tal-ispezzjoni marbuta mal-kummerċ intra-Komunitarju fl-annimali u l-prodotti li joriġinaw mill-annimali (4).
(11)
L-annessi B, C u D mad-Direttiva 90/429/KEE għandhom għalhekk jiġu emendati skont dan.
(12)
Sabiex jiġi evitat kull tip ta’ tfixkil fil-kummerċ, l-użu ta’ ċertifikati tas-saħħa tal-annimali maħruġa skont l-Anness D mad-Direttiva 90/429/KEE qabel ma saru l-emendi b’dan ir-Regolament, għandu jkun awtorizzat matul perjodu tranżitorju suġġett għal ċerti kundizzjonijiet.
(13)
Il-miżuri stipulati f’dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Annessi B, C u D mad-Direttiva 90/429/KEE huma mibdula bit-test stipulat fl-Anness ma’ dan ir-Regolament.
Artikolu 2
Għal perjodu tranżitorju sal-31 ta’ Lulju 2012, l-Istati Membri jistgħu jawtorizzaw il-kummerċ tas-semen ta’ annimali domestiċi tal-ispeċi porċina akkumpanjati minn ċertifikat tas-saħħa tal-annimali maħruġ mhux aktar tard mill-31 ta’ Mejju 2012 skont il-mudell stabbilit fl-Anness D mad-Direttiva 90/429/KEE fil-verżjoni qabel l-emendi introdotti b’dan ir-Regolament.
Artikolu 3
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu jibda japplika mill-1 ta’ Ġunju 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-1 ta’ Marzu 2012.

Metadata:
Eurovoc Level 1 Categories: 100149
100147
100156
Eurovoc Level 2 Categories: 100191
100192
100215
100249
100250
100245
Eurovoc Level 3 Categories: 2442
711
2479
5962
3156
2450
5877
All Eurovoc Categories: 1445
2560
3308
4636
5047
5369
619